TCAP โบรกฯส่องแนวโน้มปี 59 ดีขึ้นเหตุคุมค่าใช้จ่าย-จัดการ NPL ได้ดี
TCAP แนวโน้มปี 59 จะดีขึ้นจากการที่ธนาคารควบคุมค่าใช้จ่าย บริหารจัดการ NPL ได้ดีขึ้น ต้นทุนการเงินที่ต่ำลง และพอร์ตสินเชื่อสมดุลมากขึ้น แนะนำ "ถือ" ราคาเป้าหมาย 33.00 บาท/หุ้น
22 ต.ค. 2558

บล.ดีบีเอสฯ ระบุในบทวิเคราะห์ ( 22 ต.ค.) ว่า บริษัท ทุนธนชาต จำกัด (มหาชน) หรือ TCAP ธนาคารรายงานกำไรสุทธิไตรมาส 3/58 เท่ากับ 1.4 พันล้านบาท (+13% เทียบช่วงเดียวกันของปีก่อน แต่ -3% เทียบไตรมาสก่อนหน้า) เป็นไปตามคาด หนุนโดยการตั้งสำรองฯลดลงและอัตราภาษีจ่ายต่ำลงเพราะนำผลขาดทุนจากการควบรวมกับ SCIB มาใช้ลดภาษี สินเชื่อเช่าซื้อรถยนต์ยังหดตัว 7.5%YTD (สินเชื่อเช่าซื้อคิดเป็น 53% ของสินเชื่อรวม)
ด้าน NPL ลดลง 21.3%YTD  และ NPL Ratio ลดลงสู่ระดับ 3.54% ในสิ้นก.ย.58 จาก 4.21% ในสิ้นปี 57 ด้าน Coverage Ratio ปรับขึ้นเป็น 109.8% ในสิ้นก.ย.58 จาก 84.8% ในสิ้นปี 57 และมี CAR 17.63% แนวโน้มปี 59 จะดีขึ้นจากการที่ธนาคารควบคุมค่าใช้จ่าย บริหารจัดการ NPL ได้ดีขึ้น ต้นทุนการเงินที่ต่ำลง และพอร์ตสินเชื่อสมดุลมากขึ้น
อย่างไรก็ตาม สินเชื่อเช่าซื้อรถยนต์ยังต้องใช้เวลาในการฟื้นตัว ดังนั้นจึงคงคำแนะนำถือ ให้ราคาพื้นฐาน 33 บาท เทียบเท่ากับ P/BV ปีนี้ที่ 0.8 เท่า ความเสี่ยง คือ การคิดภาษีสรรพสามิตใหม่ที่อิงกับการปล่อยของเสียจากรถยนต์ที่จะเริ่มใช้ตั้งแต่ต้นปี 59 ทำให้ราคารถยนต์ใหม่แพงขึ้น และผู้บริโภคเร่งซื้อรถยนต์ในไตรมาส 4/58 แต่มาตรการนี้ก็เป็นเรื่องดีกับรถยนต์มือสองที่อาจจะฟื้นตัวได้เร็วขึ้น
 